paragraph_text: Speleološka istraživanja su nastavljena u razdoblju od 14. do 30. lipnja 2002. godine. Dosegnuta je još veća dubina, pa je jama "produbljena" za 174 m, do konačne dubine od -788 m. Duljina jame povećana je za 107 m, na 468 m. Otkriveno je da se na dubini od 788 metara nalazi usko neprolazno suženje između uglavljenih kamenih blokova, gdje se osjeća jako strujanje zraka što upućuje na realnu mogućnost nastavka jame iza suženja. Zbog velike opasnosti obrušavanja kamenih blokova i zaglavljivanja, nakon prokopavanja 3 m duljine, odustalo se od proširivanja suženja. Na dnu jame pronađene su nakupine mikroskopski sitnih kristala koji su igličaste forme i u stručnoj literaturi se nazivaju špiljski pamuk.